Efter 45 år i Kvickly går Jytte på pension | Varde | Ugeavisen.dk
Du er her: Forside - Varde - Hvorfor har I meldt jer ud af Varde Handel?
Du er her: Forside - Varde - Efter 45 år i Kvickly går Jytte på pension
Jytte Frandsen siger farvel til Kvickly efter 45 år , her er hun sammen med varehuschef Jimmi Thomsen, der med sine 38 år ikke var født, da Jytte blev ansat. Foto: Karina Øhlenschlæger
Efter 45 år i Kvickly går Jytte på pension
09. august 2019 kl. 08:58
Bortset fra en enkelt afstikker på et år i bagerbutik, har Jytte Frandsen arbejdet i Kvickly Varde siden 1973.
Varde: De seneste fem år har Jytte Frandsen udskudt at stoppe med at arbejde, men nu gør hun det. Efter 45 år ved Kvickly i Varde var fredag den 9. august sidste arbejdsdag for den 65-årige ekspedient.
- Nu bliver jeg rigtig pensionist, siger Jytte Frandsen med et smil.
Hun har holdt af sit job, hvor hun flere gange har skiftet afdeling - noget hun ser som en stor styrke.
Det var i 1973, Jytte Frandsen første gang blev ansat i Kvickly i Varde under uddeler Ladegaard. Hun begyndte som rengøringsassistent, siden fik hun job i bistroen, men da hun ønskede fuld tid, og det ikke kunne indfries, søgte hun job ved en bager. Her var hun et år, inden hun vendte tilbage til Kvickly - denne gang i bagerafdelingen, som hun med tiden blev salgsleder af. Netop muligheden for at rotere mellem de forskellige afdelinger er en af de ting, hun fremhæver ved at være blevet på samme arbejdsplads så mange år.
Flere med 40 år
I Kvickly Varde er medarbejdere med lang anciennitet ikke en sjældenhed. Således har de for nylig sagt farvel til Hanne Johansen, der også var tæt på de fire årtier i butikken, og senere i år skal en medarbejder forbi dronningen, som man kommer det, hvis man uafbrudt har arbejdet mere end 40 år det samme sted.- Jeg plejer at sige, at vi har flere medarbejdere, der har været har i 25 år, end vi har 25-årige, siger varehuschef Jimmi Thomsen med et smil. Han kom selv til Kvickly Varde for 14 år siden.
Bagerafdelingen
- Jeg har haft det godt og haft gode kollegaer. Det er også dem, jeg kommer til at savne - og kunderne, siger Jytte Frandsen.
Netop bagerafdelingen er et sted, hvor nogle af Vardes unge lærte Jytte at kende. Det er også tydeligt i de mere end 150 kommentarer, der er kommet ind, siden Kvickly slog op på Facebook, at Jytte stopper. Noget hun er overrasket over, og flere kunder har også bemærket, at de vil savne hende.
- Mange af mine piger fra bagertiden har skrevet, de er selv voksne nu, og nogle af dem har børn, siger Jytte Frandsen.
I 2005 blev Jytte syg med nervebetændelse, hun mærker ikke noget til det i dag, men dengang tog det et års tid, før hun var tilbage i butikken. Hun er glad for, at de ikke valgte at fyre hende under sygdommen.
- Det er rart at vide, at man hører til, at der er nogen, der har brug for, at man vender tilbage, selvom man gik derhjemme og var syg, siger hun.
Det første Jytte Frandsen gør, når hun stopper, er at holde ferie. Noget af det, hun vil prioritere som pensionist er at svømme, gå på sprogkursus for at blive bedre til engelsk samt at besøge sine små børnebørn i Aarhus.
Det var kærligheden, der i sin tid fik Jytte til at flytte til Varde fra Holstebro, hvor hun er opvokset. Sammen med sin mand Leif fik hun to børn, som nu er voksne.
Kvickly rykker den veganske mad frem i lyset